[image: ISO_9001-14001s][image: G_111]ОБЩИНА БУРГАС
8000 Бургас, ул.”Александровска” № 26
тел. централа: 056/ 84 09 15-19; факс: 056/ 84 13 14
www.burgas.bg; електронна поща: obshtina@burgas.bg


ДО
ОБЩИНСКИ СЪВЕТ - БУРГАС
	
ДОКЛАДНА ЗАПИСКА

От инж. Чанка Коралска – За Кмет на Община Бургас,
Съгласно Зап. №2989/13.10.2021 г.
 
 	ОТНОСНО: Удостояване със званието „Почетен гражданин на Община Бургас“ на Мария Бакалова

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 

В качеството си на Кмет на Община Бургас и предвид историческата номинация на бургазлийката Мария Бакалова с „Оскар“ в категорията „Най-добра актриса в поддържаща роля“ предлагам удостояването ѝ със званието „Почетен гражданин на Община Бургас“.
Мария Бакалова е българска актриса, родена в гр. Бургас. Завършила е Националното училище за музикално и сценично изкуство „Проф. Панчо Владигеров“ в града със специалност „Актьорско майсторство за драматичен театър“ и втора специалност „Флейта“. През 2019 г. завършва Националната академия за театрално и филмово изкуство (НАТФИЗ) “Кръстьо Сарафов”, гр. София в класа на проф. Иван Добчев.
От 2017 година участва в редица киноленти, сред които са българският „XII a“ (2017) и „Трансгресия“. За ролята си печели наградата за най-добра актриса на фестивала за алтернативен филм AltFF в Торонто през 2018 г. и номинация на Queen Palm International Film Festival; „Бащата“, спечелил Големите награди на кинофестивалите в Карлови Вари (2019) и Триест (2020). Играе и в новия филм на Ивайло Пенчев "Като за последно", чиято премиера е през 2020 година. Снимала се е и в няколко епизода на бургаския уебсериал – „Типично“, както и в няколко късометражни филма.
Получава своята най-голяма известност като изпълнителка на ролята на Тутар Сагдиев, дъщеря на измисления казахстански репортер Борат Сагдиев в псевдодокументалния комедиен филм „Борат 2“. Играта на Бакалова е високо оценена от критиците: списание IGN нарича появяването на актрисата във филма „фантастична находка“, а Джъстин Чанг, кинокритик на LA Times, казва, че е „страхотна“ във филма. За актьорската си игра във филма „Борат 2“  е спечелила три много престижни награди за най-добра поддържаща женска роля през 2021 г. – на Лондонския кръг на кинокритиците, на Националното общество на кинокритиците (САЩ) и на Обществото на онлайн филмовите кинокритици. За брилянтната си актьорска игра Мария Бакалова е номинирана за „Златен глобус“ в категорията „Най-добра актриса във филмова комедия или мюзикъл“ заедно със световно известните актриси: Мишел Пфайфър, Аня Тейлър-Джой, Кейт Хъдсън и Розамунд Пайк.
Британското списание „Glass“ пише: „Бакалова спечели сърцата на цял свят с ролята на Тутар. Освен че се посмяхме, научихме и много важни уроци от нея - за смелостта, независимостта и поемането на рискове“.
Благодарение на безкомпромисния си професионализъм и брилянтна актьорска игра Мария Бакалова се превърна в първата българка актриса, която получи номинация за „Оскар“. Тя е номинирана в категорията „Актриса в поддържаща роля“ за превъплъщението си във филма „Борат 2“. Другите претенденти в категорията са Глен Клоуз, Оливия Колман, Аманда Сийфрид и Юн Ю-Джун.
Филмът „Борат 2“, който направи световно известна бургазлийката Мария Бакалова, вече влезе и в Книгата за рекорди на „Гинес“ като лентата с най-дълго заглавие, номинирана за „Оскар“. От сайта на престижната класация отделят специално внимание за приноса на българката за филма.
На основание чл. 21, ал.1, т.22 от Закона за местното самоуправление и местната администрация, и чл.47 от Наредбата за символиката и отличията на Община Бургас, отчитайки приноса на Мария Бакалова в развитието на културния живот на България и Бургас, предлагам Общински съвет да вземе следното.

РЕШЕНИЕ:
Удостоява Мария Бакалова със званието „Почетен гражданин на Община Бургас“.
Приложения: 
1. Биография на Мария Бакалова;
2. Подробни мотиви относно предложението за удостояване със званието на Мария Бакалова;
3. Описание на дейността и заслугите към Община Бургас на Мария Бакалова;
4. Писмо за подкрепа от Независима фондация „Театър в куфар“;
5. Подкрепа от Инициативен комитет придружен с подписка;
6. Подписка от граждани с адресна регистрация на територията на Община Бургас.

С уважение, 

ИНЖ. ЧАНКА КОРАЛСКА
За Кмет на Община Бургас,
Съгласно Зап. №2989/13.10.2021 г.

